Lõpetamisotsuse vastuvõtmisega lõpeb äriühingu seni kestnud majandusaasta ja algab uus majandusaasta. Likvideerijad peavad koostama majandusaasta aruande äriühingu lõpetamise ajaks lõppeva ning seejärel iga  lõpetamise järgse majandusaasta lõpu seisuga. Samuti koostavad likvideerijad hiljemalt kolme kuu jooksul lõpetamisotsuse vastuvõtmisest likvideerimise algbilansi, järgides majandusaasta aruande koosseisu kuuluva bilansi kohta sätestatut. Lisaks algbilansile koostavad likvideerijad likvideerimise algbilanssi selgitava aruande, mis peab sisaldama raamatupidamise aastaaruande lisadele ettenähtud andmeid. Nii likvideerimise algbilanss kui majandusaasta aruanne kinnitatakse osanike või aktsionäride üldkoosoleku  otsusega ning esitatakse peale kinnitamist viivitamatult äriregistrile.